居剡寄鄭天和
作者：李易
朝代：宋

paragraphs: 金庭洞在桐栢山，山高一萬八千丈。
中有神仙不死區，郁郁黄雲覆其上。
透巖流壑繞四旁，面勢參差皆意向。
雞登天姥有時聞，鶴在沃洲何待放。
彩衣大勝宮錦袍，白髮奉親仍敬養。
異才爭出輔清朝，爽氣自驚遊碧障。
古來無位有重名，吾家謫仙陸魯望。
平生願到猶不諧，矧復區區走俗狀。
桃源康樂舊鄉存，路接風煙甘遠往。
渡江正謂九華丹，石筍飛泉歸指掌。
鸞翔鵠浴傳異時，列岫方池閑想像。
剡溪隨處可卜居，乘興扁舟正相訪。